Zarife Hasanaja

Zarife Hasanaja bija Albānijas bruņoto spēku seržante, kura 2019. gada 6. maijā gāja bojā Latvijā, piedaloties atmīnēšanas darbos. Viņa bija viena no Albānijas pārstāvjiem starptautiskajā misijā, kas tika izvietota Latvijā, lai palīdzētu atmīnēt teritorijas, kurās bija palikusi nesprāgusi munīcija no iepriekšējiem militāriem konfliktiem un apmācībām.

 Biogrāfija 
Zarife Hasanaja dzimusi Tropojas rajona Bairamčuri pilsētiņā Albānijas ziemeļaustrumos. Viņa bija pieredzējusi atmīnētāja, kura pirms tam bija piedalījusies vairākās starptautiskās misijās, tostarp Balkānos un citviet Eiropā.

Hasanaja iestājās Albānijas bruņotajos spēkos 2008. gadā, 2013. gadā saņēma seržanta pakāpi un specializējās sprāgstvielu neitralizēšanā un atmīnēšanā. Dzīvoja Babru, Tirānas ziemeļu piepilsētā.

2016. gadā viņa pabeidza studijas Tirānas Lauksaimniecības universitātē.

2018. gadā viņa kļuva par seržanti, kā arī bija daļa no "71. munīcijas (EOD) grupas", kas  ir viena no divām ASV Armijas sprāgstvielu neitralizēšanas grupām.

Armijā Hasanaja bija aktīva sociālajos tīklos. Pēdējais viņas video bija apsveikums Albānijai ar dalības NATO desmitgadi.

Hasanajas militārā pakāpe bojāejas brīdī presē tiek norādīta dažādi, taču vienotajā NATO klasifikācijā viņas rangs ir OR-5, kas atbilst Latvijas Bruņoto spēku seržantam.

 Misija Latvijā un bojāeja 
32 gadu vecumā Latvijā Hasanaja piedalījās starptautiskā atmīnēšanas misijā, kuras mērķis bija attīrīt teritorijas no nesprāgušas munīcijas, kas bija palikusi no Otrā pasaules kara un citiem militāriem konfliktiem. Pavisam Latvijā dienesta pienākumus tolaik pildīja aptuveni 20 nesprāgušās munīcijas neitralizēšanas speciālisti no Albānijas, kas iekļauti NATO kaujas grupā. Hasanajas atgriešanās Albānijā tika plānota pirms jūnija.

Misijas laikā viņa nāvējoši cieta neplānotā sprādzienā Ādažu poligonā, kopā ar viņu vēl divi Albānijas kareivji tika ievainoti. Hasanaja nomira no ievainojumiem stundu pēc notikuma. Ļoti smagā stāvoklī slimnīcā nokļuva arī grupas komandieris majors Klodians Tanuši, kurš no ievainojumiem mira slimnīcā 10. maijā. Līdz viņiem Albānijas armija miera misijās bija zaudējusi tikai vienu cilvēku.

Presē tika ziņots, ka sprādziens noticis, vēl tikai gatavojoties atmīnēšanai un sagatavojot teritoriju apmācībām, kurās bija paredzēta Polijas tanku rotas šaušana un sekojoša lādiņu neitralizācija, un tūlīt pēc incidenta armijas vadība izdeva pavēles veikt ārkārtas pārbaudi Ādažu poligona teritorijas pārmeklēšanā un pārtraukt apmācības. Pēc tam tās tika atjaunotas tajā poligona teritorijā, kur iepriekš apmācībā nebija izmantota kaujas munīcija. Sākotnēji nebija noskaidrots, vai sprādzis Otrā pasaules kara lādiņš vai vēlāku laiku palieka, sīkāka informācija arī pēc tam netika sniegta, pamatojot to ar izmeklēšanas interesēm.

 Piemiņa 
Zarifes Hasanajas nāve tika atzīmēta gan Albānijā, gan Latvijā. Albānijā par viņu sarakstītas dziesmas, kuras izpildījuši Arifs Dušajs un Mariana Dači. Ādažu poligonā 2019. gada 15. jūlijā tika atklāts piemineklis Hasanajai un Tanuši. Albānijā viņa pasludināta par "Dzimtenes kritušo varoni", kas ir augsts pēcnāves statuss, 2019. gada 10. maiju viņas nāves dēļ valdība pasludināja par sēru dienu. Apglabāta Dzimtenes kritušo varoņu kapsētā, kas atrodas kalnā, no kura pārskatāma Tirāna.

 Atsauces 

Kategorija:Albānijas militārpersonas